ประกาศกรมการค้าต่างประเทศ เรื่อง เปิดการทบทวนความจำเป็นในการใช้มาตรการตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีนต่อไป พ.ศ. 2562

ประกาศกรมการค้าต่างประเทศ
เรื่อง เปิดการทบทวนความจำเป็นในการใช้มาตรการตอบโต้การทุ่มตลาด
สินค้ากรดซิทริกที่มีแหล่งกำเนิดจากสาธารณรัฐประชาชนจีนต่อไป
พ.ศ. ๒๕๖๒[๑]

ตามที่ได้มีประกาศคณะกรรมการพิจารณาการทุ่มตลาดและการอุดหนุน
เรื่อง ผลการพิจารณาทบทวนความจำเป็นในการใช้มาตรการตอบโต้การทุ่มตลาดต่อไปและผลการพิจารณาทบทวนอัตราอากรตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๗ ลงวันที่ ๑๐ มกราคม พ.ศ. ๒๕๕๗ กำหนดให้เรียกเก็บอากรตอบโต้การทุ่มตลาดในการนำเข้าสินค้ากรดซิทริกตามพิกัดอัตราศุลกากรประเภทย่อยที่
๒๙๑๘.๑๔.๐๐.๐๐๐ ที่มีแหล่งกำเนิดจากสาธารณรัฐประชาชนจีนในอัตราร้อยละ ๕๗.๗๙ ของราคา
ซี ไอ เอฟ เป็นกำหนดเวลา ๕ ปี ตั้งแต่วันที่ ๒๐ มกราคม พ.ศ. ๒๕๕๗ เป็นต้นไป นั้น

เนื่องจากบริษัท ไทยซิตริก แอซิด จากัด บริษัท ซันชาย ไบโอเทค
อินเตอร์เนชั่นแนล จำกัด และบริษัท คอฟโค่ ไบโอเคมิคอล
(ประเทศไทย) จำกัด ซึ่งเป็นอุตสาหกรรมภายในผู้ผลิตสินค้ากรดซิทริก ได้ยื่นคำขอให้พิจารณาทบทวนเพื่อเรียกเก็บอากรตอบโต้การทุ่มตลาดตามประกาศดังกล่าวต่อไปอีก ตามมาตรา ๕๗ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. ๒๕๔๒ ซึ่งในการประชุมครั้งที่ ๘/๒๕๖๑
เมื่อวันที่ ๒๐ ธันวาคม พ.ศ. ๒๕๖๑ คณะกรรมการพิจารณาการทุ่มตลาดและการอุดหนุนได้พิจารณาโดยวินิจฉัยว่าคำขอดังกล่าวมีมูลและหลักฐานเพียงพอเชื่อได้ว่า
หากยุติการเรียกเก็บอากรตอบโต้การทุ่มตลาดดังกล่าวจะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
จึงมีมติให้กรมการค้าต่างประเทศเปิดการทบทวนความจำเป็นในการใช้มาตรการตอบโต้การทุ่มตลาดสินค้ากรดซิทริก
ที่มีแหล่งกำเนิดจากสาธารณรัฐประชาชนจีนตามมาตรา
๕๗ และในระหว่างการพิจารณาการทบทวนให้เรียกเก็บอากรตอบโต้การทุ่มตลาดสินค้าดังกล่าวต่อไปในอัตราเดิม
เป็นระยะเวลาไม่เกิน ๑ ปี

อาศัยอำนาจตามความในมาตรา ๓๗ มาตรา ๓๙ มาตรา ๕๗ และมาตรา ๖๐ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ อธิบดีกรมการค้าต่างประเทศออกประกาศไว้ ดังต่อไปนี้

ข้อ
๑  กรมการค้าต่างประเทศจะเริ่มดำเนินกระบวนการพิจารณาเปิดการทบทวนความจำเป็นในการใช้มาตรการตอบโต้การทุ่มตลาดสินค้ากรดซิทริก
ที่มีแหล่งกำเนิดจากสาธารณรัฐประชาชนจีนต่อไป ตั้งแต่วันที่ประกาศนี้ประกาศในราชกิจจานุเบกษาเป็นต้นไป

ข้อ
๒  กรมการค้าต่างประเทศจะจัดส่งแบบสอบถามไปให้ผู้มีส่วนได้เสีย
เพื่อตอบข้อมูลประกอบการทบทวน  ทั้งนี้
ผู้มีส่วนได้เสียที่ไม่ได้รับแบบสอบถามแต่ประสงค์จะขอตอบแบบสอบถามเพื่อเข้าร่วมกระบวนการทบทวน
สามารถแจ้งความจำนงเป็นหนังสือต่อกรมการค้าต่างประเทศเพื่อขอรับแบบสอบถามได้ภายใน ๑๕
วัน นับแต่วันที่ประกาศนี้ประกาศในราชกิจจานุเบกษา

ข้อ
๓  ให้ผู้มีส่วนได้เสียเสนอข้อเท็จจริงและความเห็นเป็นหนังสือ
หรือแจ้งความจำนงขอแถลงการณ์ด้วยวาจาประกอบการทบทวนเป็นหนังสือต่อกรมการค้าต่างประเทศภายใน
๓๐ วันนับแต่วันที่ประกาศนี้ประกาศในราชกิจจานุเบกษา

ข้อ ๔  ผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อกองปกป้องและตอบโต้ทางการค้า กรมการค้าต่างประเทศ เลขที่ ๕๖๓ ถนนนนทบุรี
ตำบลบางกระสอ อำเภอเมือง จังหวัดนนทบุรี รหัสไปรษณีย์
๑๑๐๐๐ หมายเลขโทรศัพท์ ๐ ๒๕๔๗ ๔๗๔๒ หมายเลขโทรสาร ๐ ๒๕๔๗ ๔๗๔๑  ทั้งนี้ ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง การตอบโต้การทุ่มตลาดและการอุดหนุน
(ฉบับที่ ๖) พ.ศ. ๒๕๔๔ ลงวันที่ ๒๖ มีนาคม พ.ศ. ๒๕๔๔

ประกาศ
ณ วันที่ ๗ มกราคม พ.ศ. ๒๕๖๒
อดุลย์
 โชตินิสากรณ์
อธิบดีกรมการค้าต่างประเทศ

พิมพ์มาดา/ธนบดี/จัดทำ
๒๔
เมษายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๑๘ ง/หน้า ๙/๑๘ มกราคม ๒๕๖๒